
Bit by bit

Kulcsszavak: kreatív kiadvány; textil; hímzés; pixel art; érzékszervi túlterhelés
A "Bit by bit" című projekt egy textil kiadvány érzékszervi túlterhelésről. A legtöbb textilművészethez használt minta rácsra épül, így egy olyan ősi művészeti forma, mint a keresztöltés, és a pixel art modernebb, digitális megjelenése tökéletesen illenek egymáshoz. Susan Kare amerikai művész és grafikus, aki az első Apple Macintosh személyi számítógép interfészelemeit és betűtípusait készítette, a hímzést használta egyik inspirációjaként a terveihez.
A keresztöltés egy nagyon lassú médium, ami ellentétben áll a kiadványban feldolgozott témával. Az érkszervileg túlterhelt agy nem sokban különbözik egy számítógéptől, amelyen túl sok ablak van megnyitva. Sok oldal erre a gondolatra épül. Vannak utalások stresszoldó, fidget játékokra, magát a kiadványt is az érzékelést fejlesztő textil babakönyvek ihlették. Minden egyes oldal kihímzése 6-10 órát vett igénybe, majd részben gépi, részben kézi varrással lettek egybefűzve. A legtöbb oldalon a hagyományos keresztszemes technika látható, de a könyv tartalmaz kísérleteket más öltésekkel és anyagokkal, vonal alapú mintákkal és változó fonalvastagságokkal.



